România va înregistra în 2017 un deficit bugetar de 3,6% din PIB, peste limita de 3% admisă de Uniunea Europeană, iar în 2018 va atinge 3,9% din PIB, ca urmare a reducerilor semnificative de taxe și a majorării cheltuielilor publice, se arată în raportul de țară publicat miercuri de Comisia Europeană.

În raport se arată că politica fiscală a României a devenit pro-ciclică în 2016, procesul de consolidare fiind inversat, ceea ce va duce la creșterea deficitului bugetar.

În 2016, România a înregistrat un deficit bugetar de 2,8% din PIB.

Deficitul structural va urca la rândul său de la sub 1% din PIB în 2015 la circa 4% în 2017, peste obiectivul pe termen mediu, arată news.ro.

De asemenea, ponderea datoriei publice în PIB va crește, dar va fi totuși sub limita de 60% din PIB acceptată în Uniunea Europeană.

Creșterea economică a atins în 2016 un maxim post-criză de 4,9%, alimentată de cererea internă ridicată, generată de politicile fiscale pro-ciclice.

Comisia a confirmat totodată estimările unei creșteri economice de 4,4% în 2017 și de 3,7% în 2018, publicate în raportul de primăvară.

În raport se mai arată că deficitul de cont curent s-a amplificat în 2016 și va continua să o facă, alimentat de creșterea importurilor, pe fondul cererii interne ridicate. Consumul privat a continuat să crească anul trecut, susținut de majorările de salarii și reducerea taxelor indirecte.

În timp ce investițiile private au fost susține de nivelul scăzut al dobânzilor și de încrederea investitorilor, investițiile publice au scăzut în 2016, din cauza accesării scăzute a fondurilor europene.

Bugetul pe 2017 al României este fundamentat pe o creștere economică de 5,2% și un deficit bugetar de 2,99%.